El Conservatori de Llíria estrena nova imatge corporativa
Sin fecha

El Conservatori Professional de Música de Llíria ha estrenat la seua nova imatge corporativa. Este nou disseny tracta de modernitzar la identitat creativa del centre, amb un logotip que combina història, patrimoni i música a través de la tipografia i de la imatge plasmades en ell.

Segons ha explicat el regidor d'Ensenyaments Artístics, Paco García, “este canvi també busca remarcar eixa identitat més moderna i globalitzada que caracteritza al Conservatori, dins d'una Llíria, Ciutat Creativa de la Música per la Unesco, i per la recent inclusió del centre en el programa Erasmus+ de la Unió Europea”.

“Este nou disseny, no obstant això, continuarà mantenint i respectant les senyes d'identitat del centre, atorgant un lloc important a la música dels nostres avantpassats ibers, que es manté representada en forma de plat en la seua primera lletra”, ha remarcat l'edil.

Per la seua part, la directora del centre, Amparo Esteve, ha explicat que l'objectiu d'esta modificació “és continuar mantenint al Conservatori de Llíria com un centre referent de dinamisme, modernitat i compromís amb els valors de la música i de l'educació, que són dos vehicles molt importants per a obrir fronteres al nostre alumnat i professorat”.